Agtergrond van .223 | SASRFSA
Agtergrond van die .223 geweer Go Back
Soos u reeds weet kan 'n skut nie werklik kompeterend deelneem met 'n standaard geweer en teleskoop in die Ope-Klas nie en sal die verbeterings wat hy/sy moet aanbring nog etlike duisende rande beloop. Vir elke R10 000.00 se verbeterings wat 'n skut sou wou aanbring kan jy 'n verdere 862 patrone laai en nog met jou .223 skiet.
'n Verdere voordeel van 'n 222-223 geweer is die toegelate gewig van 6kg maksimium, wat verseker dat 'n dame en 'n kind ook die geweer kan hanteer. Die feit dat die geweer omtrent geen terugskop het nie, maak dit baie meer aanloklik vir dames en jongmense om mee te skiet.
Daar is 222-223 gewere op die mark wat vir minder as R10 000.00 verkoop, wat dit binne die finansieële vermoeë plaas van baie meer mense. So is daar reeds ook talle 222-223 gewere in huishoudings wat jare gelede gekoop is, waarmee talle mense kompeterend kan deelneem. Ek dink veral hier aan die ouer model Sako gewere in ons boere gemeenskap.
Kyk ons na die tipe papierteikens wat vir die .223 klas ontwikkel is, sien ons dat hulle tussen R20 en R35 per teiken goedkoper is. Die ghongs wat gebruik word is kleiner en dus ook goedkoper.
Die afstande wat geskiet word is nader, daarom is die oppervlaktes wat benodig word om bane uit te lê, ook kleiner.
As ons na die 222-223 spesifikasies kyk soos omskryf op die webtuiste van die SASRFSA sal ons sien dat hierdie kompetisie 'n baie meer gelyke speelvlak vir almal bied. Elke deelnemer het 'n gelyke kans om hier goed te doen en nie net die skut met die duurste toerusting nie.
Dit alleen kan dien as aansporing om nuwe deelnemers vir ons sport te werf!
Ons metode van spankies verskil ook van vorige metodes. Jou 3 of meer skiete se gemiddeld sal jou net laat kwalifiseer vir die Top 50 (proewe). Op die dag van die Top 50 sal almal op nul begin en daar sal proewe oor 'n aantal rondtes en oor 'n aantal dae geskiet word om 'n span van 6 te kies. Hierdie proewe word apart gehou van enige ander skiet en sal net plaasvind as ons weet daar gaan internationale deelname wees. Ons SA-Ope Kampioenskappe sal elke jaar plaasvind, en dit sal oor twee rondtes geskiet word, m.a.w. 60 skote. Sodoende sal die uitslag meer regverdig wees.